Հայաստանի թվային գրադարանների ասոցիացիա

«Հայաստանի թվային գրադարանների ասոցիացիա» հասարակական կազմակերպությունը (կրճատ՝  «ՀԹԳԱ» ՀԿ) ոչ առևտրային կազմակերպություն է, որը ստեղծվել է Հայաստանի գրադարանների, բուհերի, գիտահետազոտական և այլ ոչ առևտրային կազմակերպությունների համար էլեկտրոնային գիտական շտեմարանների հասանելիությունն ապահովելու համար։


== Պատմություն ==
«ՀԹԳԱ» ՀԿ-ն հիմնադրվել է 2019թ. հուլիսի 15-ին «Հայաստանի էլեկտրոնային գրադարանների կոնսորցիում» ԻԱՄ-ի հիմքի վրա։
«Հայաստանի էլեկտրոնային գրադարանների կոնսորցիում» ԻԱՄ-ը հիմնադրել է Տիգրան Զարգարյանը։
1999 թվականից սկզբում «Հայաստանի էլեկտրոնային գրադարանների կոնսորցիում»-ը, այժմ արդեն «Հայաստանի թվային գրադարանների ասոցիացիա»-ն համագործակցում է Electronic Information for Libraries (EIFL) -ի հետ, ինչի շնորհիվ հայաստանյան մի շարք գրադարաններ հնարավորություն ունեն օգտվելու միջազգային հեղինակավոր գիտական շտեմարաններից։ 
Այժմ «Հայաստանի թվային գրադարանների ասոցիացիա» հասարակական կազմակերպության նախագահն է Հայաստանի ազգային գրադարանի տնօրեն Աննա Չուլյանը։


== Գործունեությունը ==
«ՀԹԳԱ» ՀԿ-ի նպատակն է հայաստանյան գրադարաններին, համալսարաններին, գիտահետազոտական և նմանատիպ այլ ոչ-առևտրային կազմակերպություններին ընձեռել բարձր վարկանիշ ունեցող գիտական էլեկտրոնային-տեղեկատվական աղբյուրներից օգտվելու հնարավորություն՝ աջակցելով դրանց աշխատանքի մակարդակի և օգտվողների սպասարկման որակի բարձրացմանը։
«ՀԹԳԱ» ՀԿ-ն աջակցում է Հայաստանի գիտությանը՝ տեղեկատվական աջակցության տրամադրելով գիտական հանրությանը՝ սատարելով առաջավոր գիտահետազոտական մշակումների, նոր տեխնոլոգիաների ներդրմանը։ Այն նպատակ ունի աջակցել Հայաստանում բարձրագույն կրթության արդիականացմանն` ուսուցման էլեկտրոնային նորարարական մեթոդների, սեմինարների, սիմպոզիումների, գիտաժողովների, մանկավարժական կադրերի վերապատրաստման արդյունավետ մոդելների մշակման, ինչպես նաև Հայաստանում առաջատար տեղեկատվական տեխնոլոգիաների ներդրման միջոցով։
«ՀԹԳԱ» ՀԿ-ն կապող օղակ է հանդիաստնում մի շարք ազգային և միջազգային կազմակերպությունների համար։ Այն նպաստում է էլեկտրոնային տեղեկատվական ծառայությունների ստեղծմանը, օգտվողներին տեղեկատվության տրամադրմանը և վիրտուալ գրադարանների գործարկման փորձի տարածմանը։
«ՀԹԳԱ» ՀԿ-ն ապահովում է մասնագիտական աջակցության տրամադրում հայաստանցի գրադարանավարներին, կազմակերպում և անցկացնում է վերապատրաստման դասընթացներ, սեմինարներ, ինչպես նաև տեղեկացնում նմանատիպ միջոցառումների անցկացման մասին այլ տեղական և միջազգային կազմակերպությունների կողմից։


== Միջազգային համագործակցություն ==
«ՀԹԳԱ» ՀԿ-ն մասնակցում է EIFL -ի «Գիտելիքի հասանելիության շահերի պաշտպանություն. հեղինակային իրավունք և գրադարաններ» ծրագրին, որը հայտնի է որպես EIFL-IP ծրագիր։ EIFL-IP-ի նպատակն է պաշտպանել և առաջ մղել գրադարանների և նրանց օգտվողների հեղինակային իրավունքը և մտավոր սեփականության շահերը EIFL-ի անդամ երկրներում։
EIFL-ի հետ համագործակցության շնորհիվ «ՀԹԳԱ» անդամ կազմակերպություններն ունեն անվճար և զեղչված մուտք դեպի միջազգային գիտական առցանց ռեսուրսներ, ինչպիսիք են՝ ASTM Compass, e-Duke Journals Scholarly Collection, Edward Elgar Publishing e-books and journals, European Respiratory Journal, Sage Publication Ltd's IMechE Journals և SAGE Premier, IWA Publishing Journals, MSP Journals, OpenEdition Journals, Royal Society Journals Collection, The Company of Biologists' Journals, Polpred.com, CNKI Express և այլն։


== Անդամակցող կազմակերպություններ ==
Հայաստանի թվային գրադարանների ասոցիացիային անդամակցող կազմակերպություններն են՝

Հայաստանի ազգային գրադարան
Շիրակի Մ. Նալբանդյանի անվան պետական համալսարան
Հայ-ռուսական համալսարան
Դիլիջանի միջազգային դպրոց
«Շիրակացու ճեմարան» միջազգային գիտակրթական համալիր
Ավանդական բժշկության համալսարան
Հայաստանի ամերիկյան համալսարանի Փափազյան գրադարան
Հայաստանի ֆիզիկական կուլտուրայի և սպորտի պետական ինստիտուտ
Ավետիք Իսահակյանի անվան ԿԳ
Հայաստանի պետական տնտեսագիտական համալսարան
Հյուսիսային համալսարան
Վ. Բրյուսովի անվան պետական համալսարան
Արցախի պետական համալսարան


== Աղբյուրներ ==